Ulf Myrvold

Ulf Myrvold (født 1958) er en norsk naturfilmskaper og bluesartist.

Han er ansatt i naturredaksjonen i NRK og har produsert flere filmer for Ut i naturen. 

Ulf Myrvold bor i dag med skog på alle kanter i ei lita grend i Numedal.

Naturfilmskaper 
Ulf Myrvold, filmfotograf og programskaper i NRK presenterte glimt fra unike opplevelser i villmarka, fra indre Troms til favorittskogen like ved København. Myrvold har jobbet med naturfilm siden tenårene, sterkt inspirert av legendariske Sverre M. Fjelstad. Etter biologiutdanning på Blindern forlot han byen for godt og har siden livnært seg som naturfilmer. Han har arbeidet i noen av de fineste naturområdene vi har, som Dividalen, Børgefjell, Dovrefjell og Vassfaret, og besøkt nasjonalparker i Italia, Tyskland og Alaska, der han har vært flere ganger.

Han har laget større og mindre innslag for Ut i naturen, egne naturfilmer og han har også hatt kommentarene på andre sine naturfilmer.

Prisen for beste miljøfilm ble tildelt Ulf Myrvold på naturfilmfestivalen Wildlife Europe som ble arrangert i Sundsvall i Sverige i 2001, for hans film om mulige miljøkonsekvenser av storstilt sauebeiting i Norges fjellheim. "Er fjell-Norges dyreliv i fare?" ble sendt i Ut i naturen og skapte stor debatt med sin kontroversielle konklusjon.

Han har også fotografert bildene til boken "Trollelgens rike, streif gjennom Mikkjel Fønhus' landskaper" av Mikkjel Fønhus (Rolf Brandrud redaktør og Ulf Myrvold illustratør).

Bluesartist 
Myrvold debuterte som plateartist mars 2018 med albumet Old Memories med Vegard Eggum, Julian Bugge Moe og Svein Olav Eriksen som bandmedlemmer. For albumet ble han nominert til Spellemannprisen 2018 i klassen blues.

Han laget i 2021 en dokumentar, En reise til Peps Persson, som var en hyllest til en pioner innen skandinavisk blues og reggae.

Referanser 

Norske filmprodusenter
Norske fotografer
Norske bluesmusikere